སྤྱི་ལོལོར།ང་རང་སྲོལ་རྒྱུན་རིག་གནས་དང་སྣ་མང་རང་བཞིན་ཅན་གྱི་སྐྱེ་དངོས་སྲུང་སྐྱོབ་ཅེས་པའི་རྒྱལ་སྤྱིའི་ཚོགས་འདུ་ཞིག་ལ་ཞུགས་ནས་ཚོགས་ཐོག་ཏུ་གཏམ་བཤད་སྤེལ་བར་འདི་ལྟར་བཤད་མྱོང༌།ད་ལྟ་ང་ཚོ་འཛམ་བུ་གླིང་གི་འགྲོ་བ་མིའི་རིགས་ཀྱིས་ཁོར་ཡུག་སྲུང་སྐྱོབ་ལ་དོ་སྣང་ཆེན་པོ་བྱེད་བཞིན་ཡོད་མོད།ངས་བལྟས་ན་རྩ་བ་ནས་ཡོང་གི་མེད་པ་འདྲ།རྒྱུ་མཚན་ནི།ཁོར་ཡུག་སྲུང་སྐྱོབ་ཅེས་པ་ཕྱི་འཇིག་རྟེན་གྱི་ཁོར་ཡུག་ས་རྡོ་རི་ཆུ་ལ་སོགས་པ་སྲུང་སྐྱོབ་དང་ནང་སེམས་ཀྱི་ཁོར་ཡུག་སྲུང་སྐྱོབ་ཀྱི་ངེས་ཤེས་གཉིས་ལས་ནང་སེམས་གཙོ་བོ་འཛིན་དགོས་པར་འདོད།ད་ལྟ་མིའི་རིགས་ཀྱིས་མི་གཙོ་བོར་གྱུར་བའི་དུད་འགྲོ་དང་ཁོར་ཡུག་སོགས་ལ་སྲུང་སྐྱོབ་བྱེད་དགོས་པར་འདོད་པ་ནི་གུ་དོག་པའི་བསམ་ཚུལ་ཞིག་སྟེ།མིའི་ཆེད་དུ་སྲོག་ཆགས་བསད་གསོད་དང་ས་བརྐོ་རྡོ་སློགཤིང་ནགས་བཅད་གཅོད།ཆུ་བོ་རྫོབ་སྒྱུར།མཁའ་དབུགས་འབག་བཟོ་བྱས་ན་ཆོག་རྒྱུ་རེད།དེས་ན་མི་དང་རང་བྱུང་ཁམས།མི་དང་སྲོག་ཆགས།སེམས་ཅན་གྱི་བར་དུ་འདྲ་མཉམ་མ་བྱུང་བས་ཁོར་ཡུག་སྲུང་སྐྱོབ་དང་སྐྱེ་ཁམས་དོ་སྙོམས་ཡང་དཀའ་རྒྱུ་རེད།ང་ཚོ་བོད་པས་གནའ་ནས་བཟུང་བྱམས་དང་སྙིང་རྗེ་བྱང་ཆུབ་སེམས་ཀྱིས་རྩིས་ཟིན་ནས་མ་གྱུར་སེམས་ཅན་ཐམས་ཅད་ཕ་མར་མ་གྱུར་བ་གཅིག་ཀྱང་མེད་ཅེས་སློབ་གསོ་སྤྲད་ནས་ད་གཟོད།ཁྱེད་ཅག་རྣམ་པས་ཁས་ལེན་པའི་གདོད་མའི་རྣམ་པ་ཅན་གྱི་རང་བྱུང་ཁོར་ཡུག་སྲུང་སྐྱོབ་ལེགས་གྲས་ཀྱི་ཡུལ་ཉེར་བཞིའི་ཡ་གྱལ་དུ་ཚུད་པ་རེད།ཡང་གཅིག་བཤད་ན་ང་ཚོའི་རྩིས་ཀྱི་རིག་པས་ཕྱིའི་འཇིག་རྟེན་ཏེ་སྟོང་གསུམ་གྱི་སྟོང་ཆེན་པོའི་འཇིག་རྟེན་ཁམས་ཀྱི་བརྟན་གཡོའི་རྒྱུ་སྐར་ཐམས་ཅད་ཀྱི་འགྱུར་ལྡོག་སྣང་ཚུལ་བསམ་གཞིག་གཏོང་གི་ཡོད་པ་ལས།ས་སྒང་འདི་གཅིག་པོ་སྲུང་སྐྱོབ་བྱེད་གི་མེད།དེ་བས་ང་ཚོ་བོད་རིགས་ཀྱིས་སྨྲ་བའི་སྐྱེ་ཁམས་དོ་སྙོམས་དང་ཁོར་ཡུག་སྲུང་སྐྱོབ།འཇིག་རྟེན་ཞི་བདེ་སྨྲ་བ་ནི་ཇི་འདྲའི་བློ་ཁོག་ཡངས་པ་རྒྱ་མཚོའི་མཐའ་དང་ནམ་མཁའི་མཐོངས་མ་ཡིན་ནམ་ཞེས་བཤད་པ་ལ་ཚོགས་ཞུགས་པ་ཡོངས་ནས་རྗེས་སུ་ཡི་རང་ཀྱི་ཐལ་མོ་བརྡབས་བྱུང༌།